שמעון בז'רנו

שמעון בז'רנו (28 בספטמבר 1910 - 17 באוקטובר 1971) היה איש ציבור ותעשיין ישראלי שכיהן כחבר הכנסת מטעם הציונים הכלליים בכנסת השנייה והשלישית.

ביוגרפיה

בז'רנו נולד בפלובדיב שבבולגריה בבית ציוני. אביו מיכאל, ודודו מרקו רומנו היו מראשי התנועה הציונית בבולגריה. הוא למד בגימנסיה בשווייץ וסיים את לימודיו האקדמיים בכלכלה באוניברסיטת מילנו. בשנת 1936 עלה לארץ ישראל עם שלושת אחיו והתיישב בתל בנימין שברמת גן.

במשותף עם אחיו הקים את בית החרושת לסיגריות "אחים בז'רנו". לאחר מכן רכשו ביחד עם דודם מרקו רומנו את בית החרושת "עסיס". פעילותו בתחום התעשייה והכלכלה נמשכה במרוצת השנים בהיותו חבר הנשיאות של הוועד הפועל בהתאחדות בעלי התעשייה. כמו כן כיהן בז'רנו כחבר הוועדה המייעצת של בנק ישראל וחבר דירקטוריון בנק לאומי.

בשנים 1951–1959 כיהן כחבר הכנסת מטעם הציונים הכלליים והיה חבר ועדת הכלכלה, ועדת הכספים וועדת העבודה.

נפטר בגיל 61 שנים, ב-17 באוקטובר 1971.

רחוב האחים בז'רנו ברמת גן נקרא על שמו ושם אחיו.

קישורים חיצוניים
 
 
  בן-גוריון מבקר במפעל האחים בז'רנו, יומני כרמל 1952

חברי כנסת מטעם הציונים הכלליים
אנשי העלייה החמישית
בוגרי אוניברסיטת מילנו
דירקטורים ישראלים
מנכ"לים ישראלים
תעשיינים ישראלים
ישראלים ילידי בולגריה
חברי הכנסת השנייה
חברי הכנסת השלישית
אנשי עסקים יהודים בולגרים
חברי המועצה המייעצת של בנק ישראל
אישים הקבורים בבית הקברות קריית שאול
ישראלים שנולדו ב-1910
ישראלים שנפטרו ב-1971